《陈情上郑主司》
唐代·顾非熊

登第久无缘，归情思渺然。艺惭公道日，身贱太平年。

未识笙歌乐，虚逢岁月迁。羁怀吟独苦，愁眼愧花妍。

求达非荣己，修辞欲继先。秦城春十二，吴苑路三千。

茅屋山岚入，柴门海浪连。遥心犹送雁，归梦不离船。

时节思家夜，风霜作客天。庭闱乖旦暮，兄弟阻团圆。

朝乏新知己，村荒旧业田。受恩期望外，效死誓生前。

愿察为裘意，彷徉和角篇。恳情今吐尽，万一冀哀怜。

作者简介：[唐]（约公元八三六年前后在世）字不详，姑苏人，顾况之子。生卒年均不详，约唐文宗开成初年前后在世。少俊悟，一览成诵。性滑稽，好凌轹。困举场三十年。武宗久闻其诗名，会昌五年，（公元八四五年）放榜，仍无其名，怪之。乃勑有司进所试文章，追榜放令及第。大中间，为盱眙尉，不乐奉迎，更厌鞭挞，乃弃官隐茅山。王建有诗送别。后不知所终。非熊著有诗集一卷，《新唐书艺文志》传于世。